Lidlidda, Ilocos Sur, Mayo 2 (PIA) — Namnamaen dagiti agindeg ti naurnos a panagpipili inton Mayo 13 ditoy nga ili.
Daytoy ket inyebkasda kalpasan ti panagperma dagiti kandidato ti eleksion a mangikarkari ti panagtutunosda ken panagtalinaay ti kappia iti lugarda.
Daytoy ti naammuan manipud ti Timek ti Amianan, ti periodiko dagiti Katoliko iti probinsia.
Maysa a forum ti naangay kalpasan ti panagpipirma idi Abril 6 iti parokia ti ili. Inyam-ammo dagiti kandidato dagiti bagida, ken inlawlawagda ti platapormada nga agserbi iti gobierno. Kasta met dagiti banag maipanggep ti biag ken situasion dagiti agindeg.
Dagiti nangsaksi kadaytoy a pasken ket da Victoria Ramos, hepe ti Department of Interior and Local Government (DILG), Augusto Cabello Jr, hepe ti local a Philippine National Police (PNP), ti nangibagi ti Comelec, pastores dagiti sabali a sekta, ken dagiti agindeg.
Ti panagpirma ti katulagan ti kappia ken ti panagkaykaysa dagiti kandidato ket pinagtitinnulongan da, Fr Reynaldo Rebebes, kura paruko; Fr Rosmel Cairel ti Parish Pastoral Council for Responsible Voting (PPCRV); kenni Sr Lilian Carranza, OSB, ti PPCRV ken National Movement for Free Elections (NAMFREL).
Daytoy ket indaulluan dagiti kandidato para mayor ti ili a kas kada Jesus Sagay ti Nationalist People’s Coalition, Constante Segundo Sr of the Liberal party, ken Sherwin Tomas ti Bileg.
Nagsanay met iti daytoy nga aldaw dagiti volunteers ti PPCRV-NAMFREL babaen kenni Sr Lilian. Nasursuroda dagiti nagduduma a pagrebbenganda a mangsalluad kadagiti botos tapno agbalin a nadalus, nalinteg, naurnos ken addaan ti kappia ti panagbobotos no Mayo 13. (CA/ICR/PIA-1)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn